
Statut Udruge gradova u Republici Hrvatskoj


Na temelju odredbe članka 13. Zakona o udrugama („Narodne novine“, broj 74/14) i odredbe članka 13. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12. i 19/13. - pročišćeni tekst) Skupština Udruge gradova u Republici Hrvatskoj na sjednici održanoj dana 20. studenoga 2015. usvojila je sljedeći: 
STATUT

UDRUGE GRADOVA U REPUBLICI HRVATSKOJ 
I. TEMELJNE ODREDBE

Članak 1.

Udruga gradova u Republici Hrvatskoj (u daljnjem tekstu: Udruga) je nacionalna, nestranačka i nevladina organizacija gradova u Republici Hrvatskoj nastala dobrovoljnim udruživanjem gradova radi suradnje, povezivanja i promicanja zajedničkih interesa gradova kao jedinica lokalne samouprave u Hrvatskoj.

Udruga ima status nacionalne organizacije gradova u skladu s odredbama Zakona o lokalnoj i područnoj (regionalnoj) samoupravi.
Članak 2.
Ovaj Statut sadrži temeljne odredbe o Udruzi te odredbe o nazivu, sjedištu, zastupanju, izgledu pečata, o ciljevima i područjima djelovanja u skladu sa ciljevima, djelatnostima koje Udruga obavlja, o načinu osiguranja javnosti djelovanja, o uvjetima i načinu učlanjivanja i prestanku članstva, pravima, obvezama i odgovornostima članova i načinu vođenja popisa članova, tijelima udruge, njihovu sastavu i načinu sazivanja sjednica, izboru, opozivu, ovlastima tijela, načinu odlučivanja, trajanju mandata te načinu sazivanja sjednica tijela, o izboru i opozivu likvidatora udruge, prestanku postojanja udruge, o imovini, načinu stjecanja i raspolaganju imovinom, o postupku s imovinom u slučaju prestanka postojanja udruge, o načinu rješavanja sporova i sukoba interesa unutar udruge te drugim pitanjima od značaja za udrugu.

Članak 3.

Naziv Udruge je: „Udruga gradova u Republici Hrvatskoj“.

Udruga u pravnom prometu može koristiti i skraćeni naziv: „Udruga gradova“.

Naziv Udruge na engleskom jeziku je: „Association of Cities of the Republic of Croatia“. 
Članak 4.

Udruga je neprofitna pravna osoba sa sjedištem u Zagrebu. 

Predsjedništvo Udruge (u daljnjem tekstu: Predsjedništvo) donosi odluku o adresi sjedišta.

Članak 5.

Udruga ima pečat čiji izgled i sadržaj utvrđuje Predsjedništvo posebnom odlukom.

Istom se odlukom određuje broj pečata, ovlasti za korištenje pečata i način njihove pohrane.

Članak 6.

Udruga je samostalna organizacija koja se može udružiti u krovnu nacionalnu organizaciju jedinica lokalne i područne (regionalne) samouprave zajedno s nacionalnim udruženjima općina i županija na temelju pisanoga sporazuma nacionalnih udruženja, kao ravnopravan partner.
Udruživanjem u krovnu nacionalnu organizaciju jedinica lokalne i područne (regionalne) samouprave Udruga zadržava funkcionalnu, pravnu i financijsku samostalnost i neovisnost.

Odluku o udruživanju donosi Skupština Udruge (u daljnjem tekstu: Skupština).

Članak 7.

Udruga može uspostavljati suradnju s organizacijama jedinica u drugim državama i pristupati međunarodnim udruženjima lokalnih i regionalnih jedinica, ukoliko se time pridonosi postizanju ciljeva Udruge i njezinom međunarodnom afirmiranju.

Odluku o pristupanju međunarodnim udruženjima donosi Skupština.

II. ZASTUPANJE UDRUGE  

Članak 8.

Udrugu zastupaju i predstavljaju predsjednik i potpredsjednici Udruge.

Predsjednik može pisanom odlukom ovlastiti i druge osobe na zastupanje Udruge. 

III.  CILJ I DJELATNOSTI UDRUGE 
Članak 9.

Cilj Udruge je predstavljati i zastupati interese gradova kao jedinica lokalne samouprave u Republici Hrvatskoj te osigurati aktivno, kontinuirano i sustavno zajedničko djelovanje udruženih gradova radi uspostave trajnog i nepolitičkog foruma za zagovaranje interesa svih gradova u Hrvatskoj.

Udruga djeluje u cilju jačanja i razvoja lokalne samouprave u Hrvatskoj, na način da se zalaže za kvalitetniji, povoljniji i primjereniji pravni okvir lokalne samouprave te za domicilnu primjenu suvremenih, kvalitetnih i pametnih iskustava lokalne samouprave drugih zemalja bogate demokratske tradicije. 

Članak 10.
U postizanju ciljeva utvrđenih ovim Statutom djelatnosti Udruge su:

· zajedničko i argumentirano zastupanje interesa gradova kao jedinica lokalne  samouprave pred tijelima državne vlasti u Republici Hrvatskoj, 

· poticanje suradnje gradova u Republici Hrvatskoj, kao i suradnje s  gradovima u inozemstvu,  

· poticanje i praćenje razmjene iskustava i dobre prakse između gradova, 

· praćenje izmjena zakonodavstva koje se odnosi na lokalnu samoupravu, 

· izrada prijedloga zakonskih i drugih propisa te predlaganje normativnih rješenja kojima se poboljšava položaj gradova i lokalne samouprave uopće, 

· sudjelovanje u raspravama i davanje mišljenja na prijedloge zakona i drugih propisa koji se tiču lokalne samouprave,

· iniciranje javnih rasprava i rješavanja problema gradova pred tijelima državne vlasti u Republici Hrvatskoj,

· organiziranje savjetovanja, seminara i radionica o svim pitanjima od značaja za gradove,   

· informiranje članstva o aktualnim događanjima, skupovima i savjetovanjima te planiranim, predloženim i usvojenim izmjenama zakonodavstva,  

· informiranje javnosti o radu Udruge, primjerima dobre prakse u gradovima te o drugoj tematici od neposrednog utjecaja na kvalitetu življenja građana,   

· izdavačka djelatnost,

· poticanje stručnih i znanstvenih istraživanja i objavljivanja radova od značaja i interesa za lokalnu samoupravu,

· prikupljanje publikacija i druge dokumentacije koja se odnosi na lokalnu samoupravu te omogućavanje njezina korištenja članovima Udruge, 
· suradnja s drugim udruženjima jedinica lokalne i područne (regionalne) samouprave u Republici Hrvatskoj, posebice s Udrugom općina u Republici Hrvatskoj i Hrvatskom zajednicom županija
· međunarodna suradnja s udruženjima lokalnih jedinica u drugim zemljama,

· organiziranje stalne, stručne, savjetodavne službe angažiranjem domaćih i stranih stručnjaka,  

· ujednačavanje i harmoniziranje primjene propisa u lokalnoj samoupravi i normativnih rješenja sadržanih u općim aktima,

· provedba trajnog, stručnog i tematskog usavršavanja i edukacija dužnosnika i službenika u gradovima te drugih zainteresiranih dionika involviranih u lokalnu samoupravu,
· poticanje neposrednog sudjelovanja građana u odlučivanju o pitanjima od lokalnog značaja te uopće sudjelovanja građana i njihovih organizacija u javnom životu na lokalnoj razini, 

· jačanje svijesti o važnosti, ulozi i mogućnostima lokalne samouprave, 

· obavljanje stručnih i pravnih poslova od značaja i interesa za članove Udruge.

IV. ČLANSTVO U UDRUZI TE PRAVA I OBVEZE ČLANOVA
Članak 11.  

Članovi Udruge su gradovi kao jedinice lokale samouprave u Republici Hrvatskoj.

Udruga može imati pridružene i počasne članove. 

Status pridruženog člana može steći fizička ili pravna osoba iz zemlje ili inozemstva koja je iskazala interes za aktivnim i kontinuiranim nematerijalnim i/ili materijalnim podupiranjem Udruge i njezinih aktivnosti.

Status počasnog člana može steći fizička ili pravna osoba iz zemlje ili inozemstva sa značajnim zaslugama i osobitim doprinosom razvoju i afirmiranju lokalne samouprave.

O prijamu pridruženog i počasnog člana Udruge odlučuje Skupština.

Pridruženo i počasno članstvo ne podrazumijeva stjecanje prava i obaveza koje imaju gradovi članovi Udruge.
Članak 12.

Popis članova Udruge je javan i objavljen na web stranici Udruge www.udruga-gradova.hr
Popis vodi Ured Udruge gradova (u daljnjem tekstu: Ured) u elektroničkom obliku.

Popis sadrži podatke o nazivu člana, adresi sjedišta, OIB-u, kategoriji članstva, datumu pristupanja i datumu prestanka članstva u Udruzi, a može sadržavati i druge podatke.
Članak 13.
Grad postaje član Udruge donošenjem odluke gradskog vijeća o pristupanju Udruzi kojom se obvezuje na poštivanje Statuta Udruge.

Odluka o pristupanju Udruzi dostavlja se Predsjedništvu koje će pristupanje grada u članstvo veficirati na prvoj sljedećoj sjednici.

Grad u Udruzi predstavlja gradonačelnik, odnosno druga osoba koju gradonačelnik ovlasti.  

Članak 14.

Članovi Udruge imaju prava i obaveze u skladu s ovim Statutom i drugim općim aktima Udruge.
Članak 15.

Prava i obaveze članova Udruge su: 
· sudjelovati u radu i svim aktivnostima Udruge i njezinih tijela,
· birati i biti birani u tijela Udruge,
· biti pravodobno, točno i potpuno informiran o radu i svim aktivnostima Udruge,
· sudjelovati u izradi, predlaganju, donošenju i provedbi svih odluka i programa rada  Udruge,

· pratiti ostvarivanje odluka i programa rada Udruge i zahtijevati obavijesti, izvješća i analize o učinjenom, 

· predlagati nadležnim tijelima Udruge održavanje rasprava i razmatranje pojedinih pitanja od značaja za gradove,

· predlagati izmjene Statuta i drugih akata Udruge,

· iznositi stajališta i mišljenja pred tijelima Udruge, 

· sudjelovati u radu stručnih radnih skupina i povjerenstava.
· pridržavati se odredbi Statuta i drugih akata Udruge,   

· ukazivati na povrede odredbi Statuta Udruge,  

· redovito plaćati članarinu u skladu sa Statutom i odlukom Predsjedništva, 

· čuvati ugled Udruge.

Članak 16.

Grad prestaje biti član Udruge:
- prestankom postojanja grada kao pravne osobe, 

- istupanjem grada iz članstva Udruge, 
- isključenjem ili brisanjem grada iz članstva po sili Zakona. 

Prije donošenja odluke o istupanju iz Udruge grad je dužan podmiriti sve obaveze prema Udruzi u smislu plaćanja članarina.  
Prestankom članstva ne prestaju financijske obveze koje je dosadašnji član imao prema Udruzi, a koje su nastale do trenutka prestanka članstva.
Odluka o istupanju i dokaz o podmirenju članarina dostavljaju se Predsjedništvu koje će istupanje grada iz članstva verificirati na prvoj sljedećoj sjednici.

Članak 17.

Predsjedništvo može odlučiti da gradu prestaje članstvo u Udruzi uslijed neizvršavanja obaveze plaćanja članarine tijekom dva tromjesečja uzastopce.  
Isključeni član ima pravo u roku od 15 dana, računajući od dana dostave odluke, podnijeti žalbu Skupštini Udruge. 

Skupština je dužna odluku o žalbi donijeti na prvoj sljedećoj redovnoj sjednici. Odluka Skupštine Udruge o isključenju grada je konačna. 

Predsjedništvo može odlučiti da gradu uslijed neizvršavanja obaveze plaćanja članarine ne prestaje članstvo u Udruzi te donijeti odluku kojom će gradu dužniku suspendirati sva ili pojedina članska prava sve do dana podmirenja zaostalih dugovanja.    
V. USTROJ, UPRAVLJANJE I TIJELA UDRUGE
Članak 18.

Tijela Udruge su:

1. Skupština,

2. Predsjedništvo,

3. Uže Predsjedništvo,

4. Predsjednik,

5. Nadzorni odbor,

6. Stručne radne skupine ili povjerenstva,
7. Disciplinska komisija,
8. Ured Udruge.

Članak 19.

Skupština i Predsjedništvo donose poslovnik o radu kojime se uređuje unutarnje ustrojstvo te način rada i odlučivanja tih tijela.

Skupština 

Članak 20.

Skupština je najviše tijelo Udruge i predstavničko tijelo cjelokupnog članstva Udruge.

Skupštinu čine gradonačelnici, odnosno drugi ovlašteni predstavnici svih gradova redovnih članova Udruge u skladu s odredbama ovog Statuta.

Svaki grad član Udruge ima jedan glas u Skupštini.

Pridruženi i počasni članovi Udruge nemaju pravo glasa u Skupštini.

Članak 21.

Mandat članova Skupštine započinje konstituiranjem na dan održavanja izborne Skupštine i traje neprekinuto četiri godine do dana održavanja nove izborne Skupštine.

Izborna se Skupština mora održati do konca kalendarske godine u kojoj su održani redovni lokalni izbori za predstavnička tijela i izvršne čelnike jedinica lokalne i područne (regionalne) samouprave. 
Članak 22.

Skupština:

· donosi Statut te izmjene i dopune Statuta, 

· utvrđuje strategiju djelovanja i strateške ciljeve Udruge,

· utvrđuje programske platforme rada i djelovanja Udruge,

· donosi godišnji program rada Udruge i prati njegovo izvršenje,
· razmatra i usvaja redovna i izvanredna izvješća Predsjedništva o radu i aktivnostima Udruge, 

· potvrđuje sastav Predsjedništva određen u skladu s odredbama ovoga Statuta,

· bira predsjednika Skupštine iz reda članova Predsjedništva, na prijedlog Predsjedništva ili 20 članova Skupštine,  

· bira dva potpredsjednika Skupštine iz reda članova Predsjedništva, na prijedlog Predsjedništva ili 20 članova Skupštine,

· razrješava dužnosti predsjednika i oba potpredsjednika Skupštine,

· bira i razrješava dužnosti predsjednika i članove Nadzornoga odbora, 

· utvrđuje način osiguranja, raspodjele i korištenja sredstava Udruge te razmatra izvršavanje financijskoga plana, odnosno izmjena i dopuna financijskog plana koji, sukladno odredbama ovoga Statuta, donosi Predsjedništvo Udruge,
· usvaja završno izvješće Predsjedništva o ostvarivanju financijskoga plana te njegovih izmjena i dopuna
· razmatra i usvaja redovna i izvanredna izvješća Nadzornoga odbora,

· donosi Poslovnik o radu Skupštine te izmjene i dopune Poslovnika, 

· donosi odluku o prijamu pridruženog ili počasnog člana Udruge,

· odlučuje o udruživanju Udruge i pristupanju Udruge međunarodnim organizacijama,

· donosi odluke o osnivanju drugih pravnih osoba u skladu s posebnim propisima, 

· donosi druge akte u skladu sa zakonom, Statutom i drugim propisima,
· donosi odluke o pitanjima za koja Statutom nije utvrđena nadležnost drugih tijela Udruge,

-     odlučuje o prestanku rada Udruge,

-     raspravlja i odlučuje o svim drugim pitanjima koja joj povjere članovi,

-     obavlja sve druge poslove propisane zakonom i utvrđene Statutom Udruge.

Članak 23.

Skupština može početi s radom ako je sjednici nazočna većina predstavnika svih gradova članova Udruge. 

Skupština odlučuje većinom glasova nazočnih predstavnika gradova članova. 

Ako sjednici Skupštine nije nazočna većina predstavnika svih gradova članova Udruge početak sjednice odgađa se za 30 minuta. Nakon proteka 30 minuta Skupština može početi s radom i pravovaljano odlučivati većinom glasova nazočnih uz uvjet nazočnosti jedne trećine predstavnika svih gradova članova Udruge. 

Članak 24.

Sjednica Skupštine može biti redovita, izborna, izvanredna ili tematska.

Redovite sjednice Skupštine održavaju se prema potrebi, a najmanje jednom na godinu. 

Članak 25.

Sjednicu saziva predsjednik Skupštine, predlaže dnevni red i predsjedava sjednicom. 

Obavijest o održavanju sjednice, poziv na sjednicu, prijedlog dnevnog reda te materijali uz pojedine točke dnevnog reda upućuju se članovima elektroničkom poštom, a mogu se objaviti i na web stranici Udruge.

Članak 26.

Inicijativu za sazivanje sjednice Skupštine može pokrenuti i 20 predstavnika gradova članova Udruge. Na njihov pisani zahtjev predsjednik je dužan sazvati sjednicu u roku trideset dana od primitka zahtjeva i prijedloga dnevnog reda. 

Ako predsjednik ne sazove sjednicu u roku iz stavka 1. ovoga članka, sjednicu mogu sazvati predlagatelji.

Članak 27.

Predsjednik Skupštine po položaju je predsjednik Udruge i predsjednik Predsjedništva.

Potpredsjednici Skupštine po položaju su potpredsjednici Udruge i potpredsjednici Predsjedništva.

Jedan potpredsjednik Skupštine bira se iz reda gradonačelnika gradova sjedišta županija, a drugi iz reda gradonačelnika gradova koji nisu sjedišta županija.

Predsjednik i potpredsjednici biraju se na isti način i po istom postupku kao i predsjednik.

Za predsjednika, odnosno potpredsjednike Skupštine izabrani su kandidati s najviše glasova nazočnih članova Skupštine.

Predsjedništvo

Članak 28.

Predsjedništvo je izvršno tijelo Udruge koje rukovodi radom Udruge između dva zasjedanja Skupštine.

Članak 29.

Predsjedništvo ima 41 člana, a čine ga:

-  po dva gradonačelnika iz svake županije, i to gradonačelnik grada sjedišta županije i gradonačelnik drugog grada kojeg dogovorno odrede, odnosno izaberu ostali gradovi članovi Udruge s područja županije,  te  

-  gradonačelnik Grada Zagreba.

Ako grad sjedište županije nije član Udruge, član Predsjedništva bit će gradonačelnik grada s najvećim brojem stanovnika u županiji.

Članak 30.

Pisana odluka o određivanju, odnosno izboru drugog člana Predsjedništva iz svake pojedine županije dostavlja se Uredu Udruge najkasnije pet dana prije održavanja izborne Skupštine.

Radi pravodobnog određivanja drugog člana Predsjedništva Ured Udruge ovlašten je organizirati sastanak gradonačelnika gradova članova Udruge u pojedinim županijama.

Članak 31.

Mandat članova Predsjedništva traje četiri godine.

Mandat počinje potvrdom sastava Predsjedništva predloženog u skladu s odredbama ovog Statuta na izbornoj Skupštini, a prestaje izborom novog Predsjedništva.  

Članak 32.

Pojedinom članu Predsjedništva članstvo prestaje istupanjem grada iz Udruge,  podnošenjem ostavke na dužnost člana Predsjedništva, odnosno kada ostali članovi Udruge s područja županije odrede za predstavnika gradonačelnika drugoga grada te time izmijene odluku iz članka 29. stavak 1. alineja 1. ovoga Statuta.  

Članak 33.

Predsjedništvo:

· rukovodi radom Udruge između dva zasjedanja Skupštine i donosi provedbene odluke,

· utvrđuje prijedlog Statuta te njegove izmjene i dopune te predlaže Skupštini usvajanje, 

· predlaže Skupštini potvrdu svoga sastava određenog u skladu s odredbama ovog Statuta,  
· utvrđuje prijedloge strategije djelovanja i strateških ciljeva Udruge, programskih platformi rada i djelovanja Udruge te prijedlog godišnjeg programa rada Udruge,
· predlaže Skupštini usvajanje strategije djelovanja i strateških ciljeva, programskih platformi rada i djelovanja te godišnjeg programa rada Udruge, kao i ostalih akata i dokumenata čije je usvajanje u nadležnosti Skupštine,  

· daje prijedloge, mišljenja i poticaje Hrvatskome saboru i Vladi Republike Hrvatske te drugim tijelima državne vlasti u vezi sa svim pitanjima od značaja za gradove,

· provodi i ostvaruje strategije, platforme rada, odluke i druge akte Skupštine i brine o njihovom izvršavanju davanjem zaduženja provedbenim i stručnim tijelima, 

· podnosi Skupštini redovna godišnja i izvanredna izvješća o radu i aktivnostima Predsjedništva i drugih tijela Udruge te o provedbi odluka i drugih akata Skupštine,

· predlaže načine i modalitete osiguranja, raspodjele i korištenja sredstava Udruge,
· donosi redoviti godišnji financijski plan Udruge te njegove izmjene i dopune, 
· podnosi Skupštini na usvajanje završno izvješće o ostvarivanju financijskoga plana Udruge te njegovih izmjena i dopuna, 
· donosi plan javne nabave Udruge, njegove izmjene i dopune te raspravlja o njegovom izvršavanju, 

· raspravlja redovna i izvanredna izvješća Nadzornoga odbora,

· nadzire financijsko poslovanje Udruge,

· donosi odluku o visini članarine,

· prati i potiče naplatu sredstava članarine te određuje mjere i postupanja prema gradovima koji ne izvršavaju članske obaveze plaćanja članarine,
· imenuje i razrješava likvidatora Udruge,

· donosi opće akte koji nisu u nadležnosti Skupštine,

· osniva stručne radne skupine ili povjerenstva i imenuje njihove članove, 

· predlaže Skupštini donošenje odluke o udruživanju Udruge te o pristupanju Udruge međunarodnim udruženjima lokalnih jedinica,

· utvrđuje prijedlog Poslovnika Skupštine te njegove izmjene i dopune,

· donosi Poslovnik o svome radu te izmjene i dopune Poslovnika, 

· utvrđuje organizaciju obavljanja stručnih poslova Udruge i u vezi s tim donosi potrebne normativne i provedbene akte,

· obavlja i sve druge poslove sukladno odlukama Skupštine u skladu s odredbama ovog Statuta.

Članak 34.

Predsjednik Predsjedništva saziva sjednicu Predsjedništva, predlaže dnevni red i predsjedava sjednicom. 

Sjednice Predsjedništva održavaju se prema potrebi, a najmanje jednom u tri mjeseca.

U slučaju spriječenosti predsjednika, sjednicom predsjedava jedan od dva potpredsjednika kojega odredi predsjednik. 

Članak 35.

Inicijativu za sazivanje sjednice Predsjedništva mogu pokrenuti i jedna trećina članova Predsjedništva, odnosno Nadzorni odbor. Predsjednik je dužan sazvati sjednicu u roku 15 dana od primitka pisanog zahtjeva i prijedloga dnevnog reda sjednice.

Ako predsjednik ne sazove sjednicu u propisanom roku, sjednicu mogu sazvati predlagatelji, odnosno predsjednik Nadzornoga odbora.

Članak 36.

Predsjedništvo odlučuje većinom glasova nazočnih članova.

Predsjedništvo može početi s radom i pravovaljano odlučivati ako je sjednici nazočna većina svih članova Predsjedništva. Ako sjednici Predsjedništva nije nazočna većina svih članova početak sjednice odgađa se za 15 minuta. Nakon proteka 15 minuta Predsjedništvo može početi s radom i pravovaljano odlučivati većinom glasova nazočnih članova uz uvjet nazočnosti jedne trećine svih članova Predsjedništva. 

Sjednice Predsjedništva mogu se sazivati i telefonom te elektroničkom poštom.

Uže Predsjedništvo
Članak 37.

Uz Predsjedništvo kao izvršno tijelo, Udruga ima i Uže Predsjedništvo, kao izvršno tijelo užeg sastava koje odlučuje o pitanjima iz nadležnosti Predsjedništva te utvrđuje stajališta Udruge kada to zahtijeva hitnost postupanja i potreba donošenja operativnih odluka, a ne postoji mogućnost sazivanja sjednice Predsjedništva. 

O odlukama i utvrđenim stajalištima Uže Predsjedništvo obavještava Predsjedništvo bez odgode, a usmene odluke podnosi Predsjedništvu na verifikaciju na prvoj sljedećoj sjednici Predsjedništva.

Uže Predsjedništvo ima sedam članova koje predlaže predsjednik Udruge iz reda članova Predsjedništva. Pri predlaganju članova Užeg Predsjedništva predsjednik Udruge vodi računa o ravnomjernoj političkoj i teritorijalnoj predstavljenosti gradova, članova Udruge.

Sastav Užeg Predsjedništva potvrđuje Predsjedništvo na prvoj sljedećoj redovitoj sjednici.
Predsjednik

Članak 38.

Predsjednika bira Skupština iz reda članova Predsjedništva na mandat od četiri godine. 

Predsjednik Udruge obavlja poslove u skladu sa Statutom i odlukama tijela Udruge. 

Predsjednik za svoj rad odgovara Predsjedništvu i Skupštini.

Članak 39.

Predsjednik:

· zastupa i predstavlja Udrugu,

· saziva sjednice Skupštine, Predsjedništva i Užeg Predsjedništva, predsjeda sjednicama i rukovodi njihovim radom, 

· brine o usklađenom i kontinuiranom radu tijela Udruge u skladu sa Statutom, 

· zaključuje sporazume i ugovore i poduzima druge pravne radnje u ime i za račun Udruge, 

· potpisuje akte Skupštine, Predsjedništva i Užeg Predsjedništva, 

· brine se o izvršenju programskih platformi, godišnjeg plana i programa rada te o provedbi odluka Skupštine, Predsjedništva i Užeg Predsjedništva, 

· podnosi tijelima izvješća o radu, aktivnostima i rezultatima rada, 

· odlučuje o imenovanjima i razrješenjima predstavnika Udruge u radnim skupinama i povjerenstvima tijela državne vlasti te o tome izvješćuje Predsjedništvo na prvoj sljedećoj sjednici, 
· brine o informiranju i upoznavanju javnosti s radom Udruge, 
· dostavlja zapisnik s redovne sjednice Skupštine nadležnom uredu koji vodi registar udruga, 

· daje obavezne upute nositeljima stručnih poslova u provedbi akata Skupštine i Predsjedništva, 
· imenuje predsjednika i članove inventurnog povjerenstva, 
· obavlja i druge poslove određene zakonom, ovim Statutom i ostalim aktima Udruge. 
Članak 40.

Predsjednika za vrijeme njegove spriječenosti zamjenjuje jedan od potpredsjednika kojeg predsjednik odredi.

Predsjednik može obavljanje određenih poslova iz svog djelokruga povjeriti potpredsjednicima.

Nadzorni odbor

Članak 41.

Nadzorni odbor nadzire provođenje Statuta, drugih općih akata i odluka tijela Udruge.

Nadzorni odbor ocjenjuje je li raspolaganje materijalnim i financijskim sredstvima Udruge bilo zakonito, odgovorno i gospodarski svrsishodno te vršeno pažnjom dobrog gospodara.

Članak 42.
Nadzorni odbor ima predsjednika i dva člana.

Predsjednik i članovi imaju zamjenike.

Predsjednika, članove Nadzornoga odbora i njihove zamjenike bira i razrješava Skupština iz reda svojih članova na prijedlog 10 članova Skupštine.

Članak 43.

Član Nadzornoga odbora ne može istodobno biti član Predsjedništva. 

Predsjednika Nadzornoga odbora poziva se na sjednice Predsjedništva.

Članak 44.

Predsjednik Nadzornoga odbora saziva sjednicu Odbora i predsjedava sjednicom. U slučaju njegove spriječenosti sjednicom predsjedava zamjenik.  

Sjednice Nadzornoga odbora održavaju se prema potrebi, a najmanje jednom u šest mjeseci.

Nadzorni odbor odlučuje većinom glasova svih članova.

Članak 45.

Mandat članova i zamjenika članova Nadzornoga odbora traje četiri godine.

Članu Nadzornoga odbora članstvo mandat prestaje istupanjem grada iz Udruge ili podnošenjem ostavke na dužnost člana Nadzornog odbora.

Članak 46.

Nadzorni odbor dužan je najmanje dva puta godišnje pregledati poslovanje Udruge.

O obavljenom pregledu Nadzorni odbor podnosi izvješće Predsjedništvu i Skupštini, a tijelo kojem je izvješće upućeno obvezno ga je razmotriti, utvrditi mišljenje i poduzeti mjere na koje je ovlašteno sukladno odredbama Statuta, sve sa ciljem uklanjanja uočenih nedostataka. 
Stručne radne skupine ili povjerenstva

Članak 47.

Predsjedništvo može osnivati stručne radne skupine ili povjerenstva radi praćenja stanja, razmatranja određenih pitanja, davanja mišljenja i preporuka te radi izrade prijedloga zakona od značaja za gradove. 

Članove stručnih radnih skupina ili povjerenstava predlažu gradovi članovi. 

U rad stručnih radnih skupina ili povjerenstava mogu biti uključeni istaknuti stručnjaci i znanstveni djelatnici.

O načinu rada radnih skupina ili povjenstava te o drugim pitanjima od značaja za njihov rad donosi Predsjedništvo odlučuje posebnom odlukom.

Ured Udruge 

Članak 48.

Ured Udruge obavlja poslove kojima se ostvaruju Statutom propisane djelatnosti Udruge te osobito stručne, pravne, organizacijske i administrativne poslove koji se odnose na:

· pripremu i održavanje sjednica Skupštine, Predsjedništva i drugih tijela Udruge, 

· pripremu i izradu prijedloga zakona i drugih propisa koji se odnose na lokalnu samoupravu,

· pripremu i izradu prijedloga financijskog plana Udruge,

· suradnju Udruge s tijelima državne vlasti u izradi zakonskih rješenja,  
· praćenje izmjena zakonodavstva,
· organizaciju rada stručnih radnih skupina ili povjerenstava 
· informiranje članova Udruge u skladu s odredbama Statuta, a posebice o novostima i događanjima te izmjenama zakonodavstva, 
· organizaciju savjetovanja, seminara, okruglih stolova, 
· uređivanje web stranice Udruge,
· međunarodnu suradnju Udruge te
· druge poslove po nalogu i uputama predsjednika i Predsjedništva, u skladu sa Statutom.  

Radom Ureda rukovodi koordinator poslova za Udrugu kojeg određuje Predsjedništvo. Koordinator za svoj rad odgovara predsjedniku i Predsjedništvu Udruge. 

VI. IMOVINA I FINANCIRANJE UDRUGE
Članak 49.

Udruga raspolaže sredstvima na način koji omogućava redovito i pravodobno obavljanje svih djelatnosti predviđenih Statutom Udruge i programom njezina rada.

Sredstva Udruge ne mogu se koristiti suprotno odredbama zakona, drugih propisa o financijskom poslovanju neprofitnih organizacija te odredbama Statuta. 
Članak 50.

Imovinu Udruge čine novčana sredstva koja Udruga stječe:

1) iz sredstava članarine,

2) iz prihoda ostvarenih vlastitom djelatnošću kojom se ostvaruju ciljevi Udruge,

3) od dotacija, darovanja i drugih dobrovoljnih priloga,

4) iz fondova i inozemnih izvora,

5) iz drugih izvora u skladu sa zakonom i posebnim propisima.
Uz novčana sredstva, imovinu Udruge čine njezine nepokretne i pokretne stvari i druga imovinska prava. 

Članak 51.

Sredstva za rad Udruge utvrđuju se i raspoređuju financijskim planom.

Predsjednik Udruge odgovara Skupštini i Predsjedništvu za donošenje i izvršenje financijskog plana. 

Članak 52. 
Udruga raspolaže svojom imovinom samo za ostvarivanje ciljeva i obavljanje djelatnosti određenih ovim Statutom, u skladu sa zakonom. 

O raspolaganju imovinom odlučuje Predsjedništvo i osobe ovlaštene za zastupanje Udruge sukladno odredbama ovog Statuta. 

Za svoje obveze Udruga odgovara svojom cjelokupnom imovinom. 

Članovi Udruge i članovi njezinih tijela ne odgovaraju za obveze Udruge. 

Nad Udrugom se može provesti stečaj, sukladno zakonu. 

Članak 53.
Udruga vodi poslovne knjige i sastavlja financijska izvješća prema propisima kojima se uređuje način financijskog poslovanja vođenja računovodstva neprofitnih organizacija. 

Koncem svake poslovne godine inventurno povjerenstvo provodi inventuru u skladu s odredbama posebnog zakona i ovog Statuta.

Zapisnik i izvješće inventurnog povjerenstva dostavlja se predsjedniku Udruge i Nadzornom odboru.

Članak 54. 
Ako u obavljanju svoje djelatnosti Udruga ostvari dobit, ona se mora koristiti isključivo za obavljanje i unapređenje djelatnosti Udruge kojima se ostvaruju ciljevi Udruge utvrđeni ovim Statutom. 

VII. JAVNOST RADA 

Članak 55.

Rad Udruge i njezinih tijela je javan, a javnost rada osigurava se pravodobnim, potpunim i istinitim informiranjem članova o svim odlukama i drugim važnim pitanjima iz djelokruga Udruge, javnim priopćavanjem, objavama na web stranicama i dostupnošću akata i informacija. 

Svi članovi Udruge imaju pravo uvida u rad tijela i odluke koje donose tijela Udruge.

VIII. PROMJENE STATUTA

Članak 56.

Promjene Statuta Udruge mogu predložiti Predsjedništvo ili 20 članova Udruge.

Promjene Statuta usvojene su ako za njih glasuje većina svih članova Skupštine Udruge.

Ako sjednici Skupštine na kojoj se odlučuje o promjenama Statuta nije nazočna većina svih članova Udruge, primijenit će se odredbe ovoga Statuta koje omogućuju da Skupština započne s radom i odlučuje s manjim brojem glasova  članova Udruge.

IX. PRESTANAK POSTOJANJA UDRUGE

Članak 57.

Udruga može prestati s radom na temelju odluke Skupštine ili radi stjecanja uvjeta propisanih posebnim zakonom.  

Odluku o prestanku rada i djelovanja Udruge donosi Skupština dvotrećinskom većinom glasova svih članova Udruge. 

Na donošenje odluke o prestanku rada Udruge ne primjenjuju se odredbe ovog Statuta koje omogućuju da Skupština započne s radom i odlučivanjem i s manjim brojem glasova članova Udruge.

Članak 58.
U slučaju prestanka djelovanja i postojanja Udruge imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje ima iste ili slične statutarne ciljeve, a koju posebnom odlukom odredi Skupština. 

Pripajanje ili spajanje Udruge ne može se provesti s udrugom čija financijska izvješća iskazuju negativan rezultat. 

Članak 59.

Udruga ima likvidatora kojeg bira i opoziva Predsjedništvo na prijedlog predsjednika.

Likvidator može biti fizička ili pravna osoba koja nije član Udruge ni njezinih tijela, a raspolaže odgovarajućim stručnim (financijskim i pravnim) znanjem kako bi mogla voditi brigu o raspodjeli imovine Udruge.

Otvaranjem likvidacijskog postupka likvidator se upisuje u Registar udruga kao osoba ovlaštena za zastupanje Udruge do okončanja postupka likvidacije i brisanja Udruge iz Registra udruga. 

Likvidator ima pravo na naknadu troškova za svoj rad iz sredstva Udruge o čemu odllučuje predsjednik Udruge. 

X. NAČIN RJEŠAVANJA SPOROVA I SUKOBA INTERESA UNUTAR UDRUGE 
Članak 60.

Sve međusobne sporove proizašle iz članstva u Udruzi i sudjelovanja u njezinim aktivnostima, članovi se obvezuju riješiti argumentiranim razgovorom uz međusobno uvažavanje.  

Članak 61. 
Članovi Udruge preuzimaju obveze i odgovornosti koje proizlaze iz zakona i drugih pravnih propisa, ovog Statuta i drugih akata Udruge. 

Članovi Udruge stegovno odgovaraju za povredu članskih obveza i odgovornosti, i to za:
- kršenje zakonskih i drugih obveza u vezi s djelovanjem Udruge, 

- nepoštivanje odredaba Statuta, 

- nepoštivanje odluka tijela upravljanja Udruge 

- neizvršavanje preuzetih obveza, 

- nesavjesno izvršavanje obveza zbog čega je nastala materijalna šteta Udruzi, 

- nesavjesno ili nezakonito raspolaganje imovinom Udruge, 

- narušavanje ugleda Udruge. 

Članak 62.
Stegovna odgovornost članova Udruge utvrđuje se u stegovnom postupku. 

Stegovni postupak može pokrenuti osoba ovlaštena na predstavljanje i zastupanje Udruge ili najmanje 1/3 članova Predsjedništva. 

Stegovni postupak vodi i stegovne mjere izriče Disciplinska komisija koja ima predsjednika i dva člana koje bira Predsjedništvo. 

U stegovnom postupku utvrđuju se okolnosti uslijed kojih je došlo do povrede članskih obveza i odgovornosti, težina povrede i šteta nastala za Udrugu. 

Stegovni postupak vodi se sukladno Pravilniku o stegovnoj odgovornosti članova Udruge koji donosi Skupština Udruge. 

Članak 63.

Za utvrđenu povredu članskih obveza i odgovornosti mogu se izreći sljedeće stegovne mjere: 

1. upozorenje, 

2. ukor, 

3. zabrana obavljanja funkcija u Udruzi na određeno vrijeme, ili 

5. isključenje iz Udruge. 

Članak 64.

Na zabranu obavljanja funkcija u Udruzi kao i odluku o isključenju iz Udruge, može se, u roku od osam dana od dana primitka podnijeti žalba Predsjedništvu Udruge, čija je odluka konačna. 

Predsjedništvo Udruge dužno je riješiti žalbu u roku 30 dana računajući od dana dostave žalbe. 
Članak 65.

Na odluku o isključenju predsjednika ili drugog člana Predsjedništva može se u roku od osam dana od dana primitka podnijeti žalba Skupštini Udruge, čija je odluka konačna. 

Skupština je dužna riješiti žalbu u roku 90 dana računajući od dana dostave žalbe. 

Članak 66.

Svaki član Udruge ima pravo pisanim putem upozoriti Predsjedništvo ili Skupštinu Udruge na nepoštivanje odredbi Statuta ili nepravilnosti u provedbi odluka tijela Udruge. 

Svaki član Udruge ima pravo pismene pritužbe na rad pojedinih članova ili tijela Udruge. 

Na upozorenja i pritužbe člana Predsjedništvo Udruge dužno je odgovoriti pismeno u roku 30 dana od njihova primitka. 

XI. ZAVRŠNE ODREDBE

Članak 67.

Vjerodostojno tumačenje odredaba ovog Statuta daje Skupština. 
Vjerodostojno tumačenje drugih akata Udruge daje Predsjedništvo.  

Članak 68.

Danom stupanja na snagu ovoga Statuta prestaje važiti Statut Udruge gradova u Republici Hrvatskoj usvojen na sjednici Skupštine Udruge održanoj 28. svibnja 2008., izmijenjen Statutarnom odlukom o izmjenama Statuta usvojenom na sjednici Skupštine 21. listopada 2009. godine te Statutarnom odlukom o izmjeni i dopuni Statuta usvojenom na sjednici Skupštine 14. studenoga 2014.
Članak 69.
Ovaj Statut stupa na snagu danom usvajanja na Skupštini 20. studenoga 2015. godine, a primjenjuje se osmog dana od dana objave na web stranici Udruge www.udruga-gradova.hr 

